Urbanus, episcopus servus servorum Dei, dilectis filiis Sevino, priori ecclesiae Sanctae Mariae de Vadi Caparum ejusque fratribus tam praesentibus quam futuris regularem vitam professis, in perpetuum. Quotiens a nobis petitur quod religioni et honestati convenire dignoscitur, animo nos decet libenti concedere et petentium desideriis effectum congruum impertiri. Ea propter, dilecti in Domino filii, vestris justis postulationibus clementer annuimus, et praefatam ecclesiam Sanctae Mariae de Vado Caparum in qua divino estis obsequio mancipati, sub beati Petri et nostra protectione suscipimus et praesentis scripti privilegio communimus. Imprimis siquidem statuentes ut ordo monasticus qui secundum Deum et beati Benedicti regulam in eodem loco noscitur institutus perpetuis ibidem temporibus inviolabiliter observetur. Praeterea quascumque possessiones, quaecumque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis praestante Domino poterit adipisci, firma vobis vestrisque successoribus et illibata permaneant. In quibus haec propriis duximus exprimendum vocabulis: Ex dono illustris memoriae Ludovici regis Francorum, locum ipsum cum pertinentiis suis, decem et octo sextarios siliginis annuatim de granario regio apud Lorriacum et quamdiu rex ibidem fuerit, singulis diebus de domo ejus quatuor panes, duos denarios, dimidium sextarium vini et quatuor frusta candelarum, quod si regina absque rege ibidem fuerit medietatem duntaxat horum recipietis; tertiam praeterea partem decimae panis et vini regis quoties et quamdiu perhendinaverit apud Vitriacum in Logio; vineas quas habetis apud Castellum Novum et prata quae tenetis ad censum prope Cappas, cum terra quam, habetis de ipsa quae fuit Burchardi apud Sanctum Martinum de Ars. Sane novalium vestrorum quae propriis manibus aut sumptibus colitis, sive de nutrimentis vestrorum animalium, nullus a vobis decimas exigere vel extorquere prae sumat. Liceat quoque vobis clericos vel laicos e saeculo fugientes liberos et absolutos ad conversionem recipere, et eos absque contradictione aliqua retinere. Prohibemus insuper ut nulli fratrum vestrorum post factam in eodem loco professionem fas sit de ipso sine prioris sui licentia nisi arctioris religionis obtentu discedere, discedente vero, absque communium litterarum cautione nullus audeat retinere. Cum autem generale interdictum terrae fuerit, liceat vobis, clausis januis, exclusis excommunicatis et interdictis, non pulsatis campanis, suppressa voce, divina officia celebrare. Sepulturam praeterea ipsius loci liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum a quibus mortuorum corpora assumuntur. Obeunte vero te nunc ejusdem loci priore, vel quolibet tuorum successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Dei timorem et beati Benedicti regulam providerint eligendum. Paci quoque et tranquillitati vestrae paterna in posterum sollicitudine providere volentes, authoritate apostolica prohibemus ne quis infra ambitum domorum vestrarum furtum facere, ignem apponere, hominem capere vel interficere rapinamve committere, seu aliquam violentiam temere audeat exercere. Decernimus ergo etc... Si qua igitur etc... Cunctis autem, etc... Amen, Amen, Amen. (Rota) Ego Urbanus, catholicae ecclesiae episcopus, SS. BENEVALETE. † Ego Henricus, Albanensis episcopus, SS. † Ego Paulus, Praenestinus episcopus, SS. † Ego Johannes, presbiter cardinalis tituli sancti Marci, SS. † Ego Laborans, presbiter cardinalis sanctae Mariae tran Tyberim tituli sancti Calixti, SS. † Ego Pandulfus, presbiter cardinalis tituli XII apostolorum, SS. † Ego Albinus, presbiter cardinalis tituli sanctae Crucis in Jerusalem, SS. † Ego Melior, presbiter cardinalis sanctorum Joannis et Pauli tituli Pagmachii, SS. † Ego Jacinthus, diaconus cardinalis sanctae Mariae in Cosmidin, SS. † Ego Gratianus, sanctorum Cosmae et Damiani diaconus cardinalis, SS. † Ego Bobo, sancti Angeli diaconus cardinalis, SS. † Ego Octavianus, sanctorum Sergii et Bachi diaconus cardinalis, SS. † Ego Soffredus, sanctae Mariae in Via Lata diaconus cardinalis, SS. † Ego Rolandus, sanctae Mariae in Porticu diaconus cardinalis, SS. † Ego Radulfus, sancti Georgii ad Velum aureum diaconus cardinalis, SS. Datum Veronae, per manum Alberti, sanctae Romanae ecclesiae presbiteri cardinalis et cancellarii, III idus julii, indictione IIII, incarnationis dominicae anno MCLXXXVI, pontificatus vero domni Urbani papae III anno primo.